Turisme Llíria recupera el programa educatiu de “Coneix Llíria”
11 de març de 2022

El regidor de Turisme, Paco García, ha anunciat que Turisme Llíria ha reactivat el programa ‘’Coneix Llíria’’, una activitat turísticoeducativa dirigida als centres educatius de la capital del Camp de Túria, “amb l'objectiu que l'alumnat de la Ciutat de la Música puga conéixer el ric patrimoni edetà, el valoren, l’estimen i es convertisquen en els seus ambaixadors”.

Per a participar, els centres interessats han de posar-se en contacte prèviament amb la Tourist-Info Llíria i triar entre un dels quatre itineraris que s'ofereixen: Ruta Iberoedetana, Edeta Romana, Lyria Medieval, i Llíria Renaixentista i Barroca.

Turisme Llíria ha iniciat esta setmana el programa de 2022 per a les classes de 1r i 2n de Primària del col•legi Francisco Llopis amb la ruta de l’Edeta Romana, on les xiquetes i els xiquets han conegut el funcionament del Temple Oracular i les característiques de les Termes de Mura.

García ha convidat en tots els centres educatius del municipi a participar en esta experiència educativa, “on a més de conéixer la història de la seua ciutat, acostem als nostres joves el valor patrimonial del qual podem dsifrutar diàriament a les nostres places i carrers. Un patrimoni que reuneix més d'una dotzena de Béns d'Interés Cultural i en el qual podem fer un recorregut per les diferents civilitzacions i cultures que han habitat el nostre territori”.